2019. okt. 6. 9:53
Lewis Hamilton már láthatta a 2021-es technikai szabályok kapcsán végzett méréseket, amelyek szerint a jelenlegi legégetőbb gondot, vagyis a "koszos levegő" problémáját megoldják a változtatások.
A Forma-1 jelentős változások előtt áll, ám az október végén bejelentésre kerülő új szabályok ismerete nélkül sokáig csak a sötétben tapogatóztunk. A nyáron aztán kiderült az irány, amellyel a sportág vezetése új irányba kívánja terelni a versenyt, és amelytől a mezőny összerázódását várják. Annyi biztos, hogy a jelenlegi szabályozás által okozott legnagyobb problémákra keresik a megoldást, ilyen például a "koszos levegő", amely az autók hátsó szárnya mögött keletkezik, és amely olyan káros aerodinamikai hatással jár, hogy az üldözők csak rövid ideig tudnak az előttük haladó közvetlen közelében maradni.
A probléma miatt nehézkesebb az előzés az erre amúgy is kényes feltételek között, ezen szeretne változtatni a Forma-1 az új technikai irányvonallal, és ennek megalkotásába az utóbbi időben egyre jobban becsatlakozhatnak a pilóták is. A versenyzők képviseletében Lewis Hamilton már több megbeszélésen is jelen volt, és elégedett volt a hozzáállással, amit tapasztalt. A Mercedes brit versenyzője és társai az Orosz Nagydíj idején is leültek tárgyalni a Chase Carey és Ross Brawn vezette F1-vezetéssel a szabályalkotásról tárgyalni.
"Egy nagy lépés a számunkra, hogy bevonnak minket az alkotásba, és nagy lépés, hogy a versenyzők együtt lépnek fel. Egy új és jobb kapcsolatot építünk az FIA-val, és úgy látom, hogy elég nyitottak is erre. Vannak kérdések, amiket felvetünk, és ők azt mondják, hogy 'ez most nem lehetséges', de olyan sok minden nincs, ami lehetetlen egy mérnöknek. Sok olyan dolog van, amik fejlődhetnének. Most mutattak egy új szimulációt arról, hogy mennyit veszítünk egy autó mögött most, és mennyit fogunk az új autókkal" - mesélte Hamilton.
"És ez remekül néz ki, szóval mindent megteszek, hogy még akkor is itt lehessek, és vezethessem azokat az autókat" - mondta lelkesen a számokat vizsgálva Hamilton, aki idén hatodik világbajnoki címéért hajt. Ugyanakkor a brit megismételte, hogy szerinte az autók nehezek és lassabbak lesznek, mint a jelenlegiek, sőt, a brit szerint az új autók 2021-től két-három tizeddel tudnak majd körönként kevesebbet a jelenlegieknél.
Hamilton csapattársa is örömének adott hangot a Motorsport.com kérdésére a készülő terveket illetően. "Ez egy jó kezdet, most már közelebb vagyunk egymáshoz, és már megosztják velünk a gondolataikat. Elég jó rálátásunk van a dolgokra, és örömmel osztjuk meg a véleményünket. Mi tudjuk igazán, hogy mivel vagyunk elégedettek, mitől lenne jobb a küzdelem. Ez boldogabb szurkolókat is jelent" - jelentette ki Valtteri Bottas.
Charles Leclerc szerint mindenki ugyanazért a célért küzd. "Meg kell érteni, hogy ugyanaz a célunk, ugyanazt akarjuk elérni. A mi álláspontunk világos, és úgy érzem, hogy fontos, hogy be legyünk vonva, mert gyakran a számok magukban nem elegek. Ez egy jó lépés" - mondta a Ferrari monacói pilótája.
Haas: Nem jó, ha túl nagy a szabadság az F1-ben